Ha buka ea Jeremia e ngoloa, ’muso o ka leboea oa meloko e leshome o ne o hapiloe ke Baassyria, ’me baahi ba oona ba isitsoe botlamuoeng. Empa mohlomong litloholo tse ling tsa Efraime li ne li balehetse naheng ea Juda. Ka 607 B.C.E., Bababylona ba ile ba hapa ’muso o ka boroa oa Juda oa meloko e ’meli. Ho bonahala eka ba ile ba phutha batlamuoa ba bangata ba ba isa Rama, e ka bang lik’hilomithara tse robeli ka leboea ho Jerusalema. (Jer. 40:1) Mohlomong ba bang ba ile ba bolaeloa naheng ea Benjamine, moo Ragele a neng a patiloe teng. (1 Sam. 10:2) Kahoo, ho llela ha Ragele bara ba hae ho ka ’na ha tšoantšetsa ho lleloa ha Babenjamine ka kakaretso kapa ba neng ba le Rama ka ho khetheha. Hape, ho ka ’na ha bontša hore bo-’mè bohle sechabeng sa Molimo ba ile ba llela Baiseraele ba bolailoeng kapa ba isitsoeng botlamuoeng.